**Tunelul**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tunelul

Sub lumea zgomotoasă e un tunel adânc.

Deasupra săpăturii, o uşă mare-albastră

ce seamănă-ntr-o doară cu-obloane din fereastră

şi-odată, curioasă privirea îmi arunc,

mă-ndrept spre hăul negru,

cu paşi înceţi, mă duc...

De ce mă tot atrage ceva ce nu se vede?!

Se-amestecă în minte un plin de gânduri, mii,

dar oare dinainte de a vedea, nu ştii

că mintea ce nu ştie, nu ar putea a crede?

Mă-ndrept spre hăul negru

şi-arunc în gol, monede...

Un sunet se lungeşte ca şarpele pe ape.

Când cred că pot pricepe, ceva mă înfioară

şi-aud un croncănit, de parcă-ar fi o cioară,

un fir de păr se pune pe margine de pleoape,

mă sperii, mă-nfior

şi vin priviri, mioape.

Îmi zic şoptit, nu intru, e hăul prea adânc,

aşa încât deodată, pe loc mă răsucesc,

ca un copil în faşa prea strânsă-n piept scâncesc

şi fug, şi fug de parcă, pământul îl mănânc,

lăsând tunelul lumii,

în care bani arunc.

În urma mea, aş crede,

sub uşile albastre,

e labirintul lung al gândurilor noastre.